次韵文潛同遊王舍人園
作者：黄庭堅
朝代：宋

paragraphs: 移竹淇園下，買花洛水陽。
風煙二十年，花竹可迷藏。
九衢流車馬，相值各匆忙。
豈有道邊宅，靜居如寶坊。
幅巾延客酒，妙歌小紅裳。
主人有班綴，衣拂御爐香。
常恐鷤鴂鳴，百草爲不芳。
故作龜曳尾，頗深漆園方。
初開蝸牛廬，中置師子牀。
買田宛丘間，江漢起濫觴。
今此百畝宮，冬溫夏清凉。
身閒閱世故，宇靜發天光。
安肯聲利場，牽黄臂老蒼。
張侯筆瑞世，三秀麗齋房。
作詩盛推賞，明珠計斛量。
掃花坐晚吹，妙語益難忘。
重游樊素病，捧心不能妝。
來日猶可追，聽我歌楚狂。